|  |  |  |  |
| --- | --- | --- | --- |
| |  |  | | --- | --- | | Kan frit distribueres  Godkendt | **Aalborg Universitet** Postboks 159 9100 Aalborg  **Sagsbehandler:**  Camilla Kristensen  Telefon: 99 40 9905  Mail: cakr@mp.aau.dk  Dato: [Brevdato] Sagsnr.: [Sagsnr.] | | |
| Dagsorden møde i MP Institutråd den 2. november 2022 |

**Deltagere:** Jens Christian Moesgaard Rauhe, Astrid Heidemann Lassen, Simon Bøgh, Esben Skovsen, Esben Lindgaard, Jan Anker Nielsen, Peter Kjær Kristensen, Hamilton Delaney Miller, Simon Rasmussen, Camilla Kristensen (referent).

**Afbud:** Esben Skovsen, Astrid Heidemann Lassen

1. **Godkendelse af referat og dagsorden**

*Indstilling: IU bedes godkende referat fra seneste møde i institutudvalget.*

*Bilag 1: referat fra Institutrådsmøde: 06.04.2022* [*https://www.intranet.mp.aau.dk/committees-counsils/Department+Council/*](https://www.intranet.mp.aau.dk/committees-counsils/Department+Council/)

Kort præsentationsrunde af institutrådets medlemmer.

Referat og dagsorden godkendes.

***Opfølgning:***

Ingen opfølgning.

1. **Budget**

*Indstilling: Drøftelse af budget 2023*

*Bilag 2: Budget 2023*

Inden mødet blev det meddelt Institutrådet, at budgetpunktet er udsat indtil indtægtsrammen, er blevet fastsat fra Fakultetet. Der vil blive indkaldt til et ekstraordinært møde, så snart indtægtsrammen kendes.

Faldende STÅ-indtægter og stigende husleje forventes at få en negativ betydning for budgettet. Den samlede udmelding fra AAU er, at vi generelt har færre STÅ og øgede udgifter til husleje sidstnævnte dels grundet den nye bygning AAU Innovate. Principperne i budgettet er desuden ændret for uddeling af STÅ, således at modulejerne modtager STÅ betalingen for de STÅ, der produceres i det pågældende modul. I den forbindelse pågår en diskussion om, hvorvidt dette er den rigtige måde at fordele dem på, da der på denne måde ikke tages højde for, at der er faste udgifter forbundet med driften af uddannelserne, som de pågældende moduler derved ikke er med til at dække.

***Opfølgning:***

Der vil blive indkaldt til et ekstraordinært møde i institutrådet så snart indtægtsrammen er fastlagt fra fakultetet.

1. **Flytning til Fib16**

Indstilling: Drøftelse af indretningsforslag og proces for flytning til Fib16.

Bilag 3: [Tegninger fra arkitekt](https://www.intranet.mp.aau.dk/Guidelines/RECONSTRUCTION+FIB.+16/)

Flytningen til Fib16 har bevirket en del bekymring blandt de studerende, hvorfor de studerende har været inviteret til møde omkring processen. Få studerende mødte op til arrangementet, men det var opfattelsen, at de der deltog, fik et indblik i og en forståelse for de nye planer. I de nye planer er der fokus på bedre udnyttelse af kvadratmeter generelt, mere lys, bedre indeklima, flere åbne arealer og bedre udnyttelse af gårdmiljøet. I alle kvadranter er der desuden tænkt i møderum og lockers til de studerende. Det nævnes i den forbindelse, at der har været studerende og ansatte med i hele processen omkring renoveringen af FIB16.

Planen er, at overdragelse af bygningen sker den 20. januar 2023. Kælderen forventes dog først klar i begyndelsen af marts, hvilket pt giver en udfordring i forhold til studiestart den 1. februar 2023. Indtrykket er dog fra de VIP’er der indtil nu har undervist på Fredrik Bajers Vej, at grupperummene har været benyttet i et meget lille omfang, hvorfor man vil vurdere, om der gøres yderligere for at sikre grupperum til de studerende i den relativt korte periode. Man er i ledergruppen og i institutudvalget opmærksomme på, at dette til dels også kan skyldes, at mange af disse studerende har været præget af hjemmearbejde under Corona. Dette forventes dog ændret fremadrettet.

De ansatte er blevet bedt om at komme med ønsker til tilbageflytningen til FIB16 baseret på deres erfaringer fra Pon103. Mange har haft gode erfaringer med blandt andet fælleskontorer og frokoststuen i FIB14. Alle ønsker er taget med til arkitekten, som har lavet et oplæg til drøftelse.

Plan omkring fordelingen af kontorer skal nu kvalitetssikres i ledelsen. Pt er der ingen ændringer foretaget i bygningen. Umiddelbart er tanken, at en kvadrant istandsættes først og så fremdeles. Udgangspunktet er, at grupperne tildeles et antal kontorer, som ved flytningen til PON103. Deadline for input til forslaget meldes ud hurtigst muligt.

I forhold til indeværende punkt, er ønsket fra ledelsen, at processen for tilbageflytningen drøftes samt hvordan instituttet generelt sikrer bedst mulig udnyttelse af m2. Eksempler på overvejelser kunne være fleksible kontorpladser, færre grupperum til de studerende, etc. Energikrisen og den stigende husleje er blot med til at understrege vigtigheden af, at der tænkes i nye muligheder for at sænke instituttets faste udgifter.

De studerende anerkender udfordringen med de stigende omkostninger, men gør samtidig opmærksom på de potentielle konsekvenser færre grupperum kan have for det faglige og sociale sammenhold blandt de studerende. De studerende efterspurgte i den forbindelse, at der laves en undersøgelse, hvor man følger op på, om fjernelsen af grupperum for de studerende har negative konsekvenser for deres faglighed og sociale studiemiljø, når der flytter ind i FIB16 igen. I den forbindelse blev det nævnt, at man kunne kigge på frafaldprocenten og dumpeprocenten under corona. Derudover nævnte underviserne i Institutrådet de åbne studieområder, som man blandt andet har indført på Create, som et muligt alternativ til grupperum.

Fysik og udflytningen af Skjernvej er en proces, der kører særskilt. Alligevel er Fysik tænkt ind i den nye plan og flytningen til FIB16.

Studenterforeningen har et ønske om mulighed for et lager, når de studerende flytter på FIB16.

I relation til drøftelsen omkring de nye bygninger, herunder renrummet, bliver der udtrykt en generel bekymring i institutrådet omkring huslejemodellen, som i højere grad kommer til at styre og definere, hvordan man indretter sig.

***Opfølgning:***

Ledelsen kvalitetssikrer planen for placering af grupperne og sender efterfølgende planen ud til kommentering i grupperne.

1. **AAU strategi – målaftaler for MP**

*Indstilling: Orientering om proces, status for målaftaler 2022 samt drøftelse af målaftaler for MP 2023.*

*Jævnfør AAUs strategi: Viden for verden 2 arbejdes der fremover med etårige målaftaler med hvert institut, hvor man gør status og redegør for nye indsatser i forhold til målene, som meldes ud årligt. Der er deadline for indsendelse af målaftaler den 17. november 2022.*

*Bilag 4: Målaftaler MP 2023*

Jens orienterer kort om målaftalerne og processen for samme. Instituttets har indmeldt målaftalerne til fakultetet. AAU har i alt 8 prioriterede mål – i den forbindelse er eftervidereuddannelser (EVU) et nyt punkt. Følgende områder er blevet udlagt til institutterne: EVU, AAU som missionsdrevet universitet og AAU som hotspot for talenter og talentudvikling. De fem øvrige mål kører fra centralt hold: integration af SSH, kommunikation til aftagere, forskning med afsæt i digitale data, grøn organisation og en samlet administration.

Drøftelse af de 3 fokusområder, som instituttet er ansvarlig for:

* Missionsdrevet universitet: På institutseminaret pågik en god dialog omkring, hvordan instituttets kan bidrage til dette arbejde. Instituttet har meldt 4 forslag ind til Fakultetet: 21 Century HealthCare, Recycling, Abundant Renewable Energy by 2050, Halve the waste associated with green energy production by 2030. Disse forslag er meldt ind til fakultetet og er efterfølgende blevet behandlet på overordnet niveau. Der er i alt indmeldt 17 forslag til AAU missioner som der arbejdes videre med i SRFI. Sideløbende arbejdes der videre med den missionsdrevne forskning på både fakultet og institutniveau. Der vil være fokus på at lave nogle større ”paraplyer” decentralt, hvor flere forskningsgrupper og områder kan se sig selv. Det bliver vigtigt for Instituttet at komme godt i gang med dette arbejde og processen er allerede sat i gang.
* Talentudvikling: Instituttets står overfor et generationsskifte, hvorfor det bliver vigtigt at sikre kontinuitet og udvikling af de eksisterende forskningsområder. Derudover vil der være fokus på en mere struktureret tilgang til talentudvikling. Internationalisering er et vigtigt fokusområde i den forbindelse. Sabbaticals bliver nævnt som en mulighed for at øge internationaliseringen. Der vil derudover blive fokuseret på at knytte de studerende tættere på instituttets forskningsmiljøer for at øge deres forskningsparathed og spotte potentielle talenter i forhold til rekruttering. Esben foreslår, at der nedsættes en gruppe, som arbejder med dette område, eksempelvis de forskere, der allerede praktiserer det og har gode erfaringer med dette. Der bliver opfordret til, at der fremadrettet er mere synergi mellem semesterkoordinatorerne og dette arbejde.

Der bliver yderligere spurgt ind til generationsskifteproblematikken og hvilke løsninger man ser ind i ud over talentudvikling. Rekruttering af nye medarbejdere er en mulighed, hvis budgetterne tillader dette.

* EVU: Fokusområde for universitetet, idet man kan se et stort potentiale for at vækste inden for dette område og fordi universiteterne ser ind i små ungdomsårgange. Henrik Brohus er sat i spidsen for EVU-området for Engineering. MMT kunne være et flagskib for instituttet, men uddannelsen bør gentænkes og revitaliseres. Dette arbejde er allerede påbegyndt. Yderligere drøftes følgende muligheder: Ph.d-kurser kunne tænkes ind som eftervidereuddannelse. Et opmærksomhedspunkt i den sammenhæng er, at der stilles større krav til kursusdeltagerne. Tompladsordninger kunne bruges til opgradering af folk fra industrien, men det er udfordrende da det skal passe ind i måden kurserne afvikles på. Udvikling af EVU-tilbud til sundhedssektoren. Undervisningen bør gøres mere uafhængig af tid og sted.

***Opfølgning:***

Ingen opfølgning.

1. **EVU – Eftervidereuddannelse**

Indstilling: Institutrådet bedes drøfte Instituttets muligheder for eftervidereuddannelser, herunder videreudvikling af nuværende EVU tilbud (MMT)

Bilag 5: [Link til MMT studieordning](https://studieordninger.aau.dk/2022/36/3494)

Jens efterspørger forslag fra institutrådet. Se ovennævnte punkt omkring EVU, hvor emnet blev drøftet. I forlængelse af samme spørger Esben ind til incitamentsstrukturen inden for dette område, herunder arbejdsbyrden. Der pågår pt drøftelser omkring dette i ledergruppen.

***Opfølgning:***

Ingen opfølgning.

1. **Evaluering af møder – mødeplan 2023**

Indstilling: *Evaluering af møder i udvalget – hvordan fungerer det med hensyn til samarbejde, omfang, emner? Er der ændringer/nye emner? Desuden forslag til ny mødeplan for 2023:*

*April – uge 15*

*November – uge 44*

Overordnet set er der tilfredshed med emner, indhold og drøftelserne i institutrådet. I drøftelserne bliver det ligeledes gjort klart, at formålet med at sidde i institutrådet er at bidrage til positiv udvikling af instituttet. Institutrådet har ikke beslutningskompetence, men fungerer som et rådgivende udvalg for institutledelsen. Forslag til ny mødeplan blev godkendt.

***Opfølgning:***

Sekretær i udvalget indkalder til nye møder i 2023 – jævnfør ovenstående forslag.

1. **Eventuelt**

Hamilton spørger ind til den nye uddannelse på Fysik: Nanoteknologi bliver ændret til Fysik og teknologi med tre specialiseringer, henholdsvis nanoteknologi, industriel fysik og materialevidenskab for at styrke optaget. Desuden er der indtænkt samlæsning med BA i Fysik på første studieår, så man har mulighed for at skifte mellem de to uddannelser efter første studieår. Emnet er blevet behandlet i studienævnet. Uddannelsen starter op til sommer hvis ændringerne godkendes af ministeriet.

***Opfølgning:***

Ingen opfølgning.

1. **Kommunikation til instituttet**

Er der noget fra dagens møde vi skal kommunikere til nogen – og hvem gør det?

Referatet lægges på Intra og link sendes ud til instituttets medarbejdere via nyhedsbrevet.

***Opfølgning:***

Link til referatet sendes ud via nyhedsbrevet.